Minnst 132 þorpsbúar voru myrtir af vígamönnum í Búrkína Fasó í gær. Aðalframkvæmdastjóri Sameinuðu þjóðina fordæmir harðlega þessa svívirðilegu árás sem er sú mannskæðasta þar í landi í áraraðir.
Mennirnir réðust vopnaðir inn í þorpið Solhan að næturlagi aðfaranótt laugardags. Fyrst réðust þeir á sveit sjálfboðaliða sem reyndi að verjast innrásinni. Vígamennirnir myrtu að minnsta 132 þorpsbúa, þeirra á meðal voru börn. Árásin er sú mannskæðasta í mörg ár. Í dag lýstu yfirvöld yfir þriggja daga þjóðarsorg í landinu. Enginn hópur eða samtök hafa sagst bera ábyrgð á ódæðinu en árásir íslamskra öfgahópa hafa verið tíðar á þessu svæði í Búrkína Fasó. Auk þess að murka lífið úr þorpsbúum þá brenndu árásarmennirnir fjöldamörg hús og markaðinn í þorpinu. Þá eru tugir særðir eftir árásina.
Talsmaður Antonio Guterres, framkvæmdastjóra Sameinuðu þjóðanna, segir í yfirlýsingu að Guterres fordæmi harðlega þessa svívirðilegu árás. Árásir og mannrán eru tíð í Búrkína Fasó sem frá árinu 2015 hefur glímt við uppgang vopnaða öfgahópa líkt og mörg nágrannaríkin. Örlítið austar, í nágrannaríkinu Nígeru, voru nærri sjötíu íbúar í sjö þorpum myrtir af glæpagengjum í gær. Talið er að árásarmennirnir komi úr nágrannahéraði. Fjöldi nautgripaþjófa hefur komið sér fyrir í norðvestanverðri og miðri Nígeríu. Þeir ráðast inn í þorp, drepa eða ræna þorpsbúum fyrir lausnargjald eftir að þeir hafa farið ránsför um heimili og skilja eftir sig sviðna jörð.
Sameinuðu þjóðirnar fordæma svívirðilega árás vígamanna í Búrkína Fasó þar sem minnst 132 þorpsbúar voru myrtir. Yfirvöld segja árásina þá mannskæðustu í mörg ár. 